Avainsanat

Tiivistelmä



Avainsanat

1. Oikeudenkäyntimenettely – Päätös, jolla riidanalaista päätöstä muutetaan asian käsittelyn kuluessa – Uusi seikka – Alkuperäisten vaatimusten ja kanneperusteiden laajentaminen

2. Kumoamiskanne – Luonnolliset henkilöt tai oikeushenkilöt – Suoraan ja erikseen luonnollisia henkilöitä tai oikeushenkilöitä koskevat toimet – Komission päätös valtiontukimenettelyn päättämisestä – Tuensaajayrityksen kanssa kilpaileva yritys – Kanneoikeuden edellytykset

(EY 88 artiklan 2 kohta)

3. Valtiontuki – Käsite – Toimenpiteen valikoivuus – Yleisesti sovellettava toimenpide, jota soveltavalla viranomaisella on harkintavaltaa toimen soveltamisen suhteen, kuuluu valtiontuen käsitteen piiriin

(EY 87 artiklan 1 kohta)

4. Valtiontuki – Kilpailua rajoittava vaikutus – Sosiaaliturvamaksujen keräämisestä vastaava julkisoikeudellinen elin, joka sietää sen, että nämä maksut suoritetaan myöhässä – Huomattava taloudellinen etu – Korkojen ja viivästyskorotusten edellyttämisellä vastineeksi ei ole merkitystä

(EY 87 artiklan 1 kohta)

5. Valtiontuki – Käsite – Julkisvallan toimenpide, jolla on tarkoitus rahoittaa yrityksen työntekijöilleen maksamat palkat ja muut korvaukset ja jolla myönnetään etu kyseiselle yritykselle – Maksutavalla ei ole merkitystä

6. Valtiontuki – Komission päätös, jossa kansallisen toimenpiteen todetaan olevan yhteensopiva EY 87 artiklan 1 kohdan kanssa – Yksityinen velkoja -arviointiperusteen soveltaminen komission toimesta – Taloudellisen tilanteen monitahoinen arviointi – Tuomioistuinvalvonnan rajat

(EY 87 artiklan 1 kohta)

Tiivistelmä

1. Riidanalaisen päätöksen muuttamista asian käsittelyn kuluessa on pidettävä uutena seikkana, jonka vuoksi kantaja voi muuttaa kanneperusteitaan ja vaatimuksiaan.

(ks. 54 kohta)

2. Väittääkseen, että EY 88 artiklan 2 kohdan mukainen, yksittäistä tukea koskevan menettelyn lopettamisesta tehty komission päätös koskee yritystä erikseen, tämä ei voi vedota pelkästään siihen, että se on kyseessä olevaa tukea saavan yrityksen kilpailija, vaan sen on lisäksi osoitettava, että kun otetaan huomioon, missä määrin se on mahdollisesti osallistunut menettelyyn ja miten merkittävällä tavalla sen markkina-asemaa on loukattu, se on tosiasiallisessa tilanteessa, jonka perusteella se voidaan yksilöidä samalla tavalla kuin se, jolle päätös on osoitettu. Kantajana olevan yrityksen markkina-aseman loukkauksen merkityksellisyyden osalta yhteisöjen tuomioistuinten tehtävänä ei ole asian tutkittavaksi ottamista ratkaistaessa antaa lopullista ratkaisua mainitun yrityksen ja tukea saaneiden yritysten välisistä kilpailusuhteista. Tältä osin kantajana olevan yrityksen on ainoastaan asianmukaisella tavalla selvitettävä syyt, joiden vuoksi komission päätös on omiaan vahingoittamaan sen oikeutettuja intressejä ja merkittävällä tavalla vaikuttamaan sen asemaan kyseisillä markkinoilla.

(ks. 75 ja 80 kohta)

3. Yleisesti sovellettavat toimenpiteet eivät kuulu EY 87 artiklan 1 kohdan soveltamisalaan. Myös toimenpiteet, jotka ensi näkemältä ovat yleisesti sovellettavissa kaikkiin yrityksiin, voivat kuitenkin olla jossain määrin valikoivia ja niitä voidaan näin ollen pitää toimenpiteinä, joilla pyritään suosimaan jotakin yritystä tai tuotannonalaa. Tilanne on näin muun muassa, kun yleistä sääntöä soveltavalla viranomaisella on harkintavaltaa toimen soveltamisen suhteen.

(ks. 129 kohta)

4. Sosiaaliturvamaksujen keräämiseen toimivaltaisen julkisoikeudellisen elimen sietäessä sen, että nämä maksut suoritetaan myöhässä, se antaa vakavissa taloudellisissa vaikeuksissa olevalle yritykselle huomattavan kaupallisen edun alentamalla sen vastattavaksi sosiaaliturvajärjestelmän tavanomaisen soveltamisen mukaan kuuluvia kustannuksia, eikä se, että yrityksen on maksettava korkoja ja viivästyskorotuksia, voi aiheuttaa sitä, että mainittu yritys menettäisi täysin tuon edun.

(ks. 137 ja 139 kohta)

5. Yrityksen työntekijöille maksamat palkat ja muut korvaukset ovat osa sen toiminnan normaaleja kuluja, joiden suorittamiseen sen on lähtökohtaisesti käytettävä omia varojaan. Kaikki julkisvallan toimenpiteet, joilla on tarkoitus rahoittaa mainittuja kuluja, voivat näin ollen muodostaa valtiontukea aina, kun niistä aiheutuu etua yritykselle, toteutettiinpa suoritukset suoraan yritykselle tai julkiselimen välityksellä sen työntekijöille.

(ks. 146 kohta)

6. Samoin kuin yksityinen sijoittaja -arviointiperusteen soveltaminen, myös yksityinen velkoja -arviointiperusteen soveltaminen edellyttää komissiolta monitahoisia taloudellisia arviointeja, ja kyseisen soveltamisen tuomioistuinvalvonta on rajallista valvonnan kohdistuessa siihen, että menettelyä ja perusteluvelvollisuutta koskevia sääntöjä on noudatettu, että ratkaisun perustana olevat tosiseikat pitävät asiallisesti paikkansa, että näitä tosiseikkoja ei ole arvioitu ilmeisen virheellisesti ja ettei harkintavaltaa ole käytetty väärin.

(ks. 150 kohta)